Document ID: 32011D0514

Title and Content:
ΑΠΌΦΑΣΗ 2011/514/ΚΕΠΠΑ ΤΟΥ ΣΥΜΒΟΥΛΊΟΥ της 22ας Νοεμβρίου 2010 για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας της Σερβίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση («ΣΕΕ»), και ιδίως το άρθρο 37, και τη συνθήκη για τη λειτουργία της Ευρωπαϊκής Ένωσης («ΣΛΕΕ»), και ιδίως το άρθρο 218 παράγραφος 5 και το άρθρο 218 παράγραφος 6 πρώτο εδάφιο, Έχοντας υπόψη την πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας («ΥΕ»), Εκτιμώντας τα ακόλουθα: (1) Κατά τη σύνοδό του στις 22 Μαρτίου 2010, το Συμβούλιο αποφάσισε να εξουσιοδοτήσει την ΥΕ να αρχίσει διαπραγματεύσεις κατ’ εφαρμογή του άρθρου 37 της ΣΕΕ και σύμφωνα με τη διαδικασία του άρθρου 218 παράγραφος 3 της ΣΛΕΕ για να συνάψει μια συμφωνία για την ασφάλεια των πληροφοριών, μεταξύ Ευρωπαϊκής Ένωσης και Δημοκρατίας της Σερβίας. (2) Κατόπιν της εν λόγω εξουσιοδότησης, η ΥΕ διαπραγματεύθηκε συμφωνία με τη Δημοκρατία της Σερβίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών. (3) Η συμφωνία θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία μεταξύ της Ευρωπαϊκής Ένωσης και της Δημοκρατίας της Σερβίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών εγκρίνεται εξ ονόματος της Ένωσης. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία δεσμεύοντας την Ένωση. Άρθρο 3 Η παρούσα απόφαση αρχίζει να ισχύει από την ημερομηνία της έκδοσής της. Βρυξέλλες, 22 Νοεμβρίου 2010.

Classification Labels:
394
387
27

Label Descriptions:
{"394": "Θεμελιώδη δικαιώματα", "387": "Δικαιώματα και ελευθερίες", "27": "ΔΙΚΑΙΟ"}

EuroVoc IDs (Original): 2472
4690
122
538
8278
1422
914
4488

EuroVoc IDs (Expanded): 2472
4690
122
538
8278
1422
914
4488

Dataset Source: meu

Split: dev